Vrou verloor byna baba | Netwerk24
Vrou verloor byna baba
Deur Esmé Erasmus @erasmusesme 06 September 2016 11:54
Polisie-hardhandigheid: vrou in kraam aangehou; as ‘tikkop’ veroordeel
Klein Raven Fiona Viviers, hier ’n week oud, lyk skattig in haar panda-pakkie. Sy het 2,4?kg geweeg met geboorte nadat sy byna twee weke te vroeg gebore is. Haar verwagte geboortedatum was vandag, 6 September.
’n Hoogswanger vrou, wat in hegtenis geneem is nadat ’n hoeveelheid dagga op die grond buite hul huis op hul kleinhoewe buite Durbanville gevind is, het byna haar baba verloor nadat sy in die Durbanville-polisieselle begin bloei en ure later geboorte aan ’n brugbaba gegee het.
Ondanks Joëlle Levett (36) se pleidooie dat sy besig is om in kraam te gaan, het die polisielede voortgegaan om haar papierwerk vir verskyning in die landdroshof voor te berei en haar vir meer as agt ure in ’n sel met urine op die vloer by die Durbanville-polisiekantoor aangehou.
Dit was tussen 17:00 en 18:00 toe ek besef ek is besig om in kraam te gaan en het teen die seldeur geslaan.
Volgens haar is sy vir ’n “tikkop” veroordeel en “soos crap” en onmenslik behandel, en het die polisiebeamptes, en ook later die ambulanspersoneel – nadat die polisie aan hulle laat blyk het sy is ’n “tikkop” – te kenne gegee “sy sit aan” en dat sy voorgee om in kraam te wees. ’n Polisievrou het onder meer gesê sy lieg en haar gedreig sy sal haar “die hele naweek in die selle laat sit”.
Haar babadogtertjie is skaars 12 minute nadat sy by die Tygerberg-hospitaal aangekom het, natuurlik gebore. Die hospitaalpersoneel was nog besig om die teater voor te berei vir ’n keisersnee, omdat dit ’n brugbaba was en haar naelstring om haar nekkie gedraai was, toe sy haar opwagting maak.
Volgens Joëlle het die dokter aan haar bevestig daar was mekonium in haar vrugwater, wat ’n teken van stres was. ’n Pasgebore baba kan asemhalingsprobleme ontwikkel as mekonium in die baarmoeder ingeasem word. Joëlle en haar lewensmaat, Mark Viviers, het nog nie die verlies van hul doodgebore babadogtertjie op 13 Oktober verlede jaar verwerk nie – vier weke voor haar verwagte geboorte, en hulle het vir die ergste gevrees. Hulle het ook drie ander kinders.
Mark het aan TygerBurger gesê hul babadogtertjie het die eerste week van haar lewe nie ’n geluidjie gemaak nie.
Volgens Joëlle was sy so getraumatiseerd deur die polisie se kru optrede dat haar dokter medikasie voorgeskryf het vir angs en paniekaanvalle, asook hoë bloeddruk, wat volgens die dokter ook te wyte aan stres kan wees.
Sy het aanmekaar gehuil en dit het haar ’n week geneem om emosioneel sterk genoeg te voel om die geboorte van hul baba aan te kondig, het sy aan TygerBurger gesê.
Dit het gevolg nadat die lede van die Durbanville-polisie se misdaadvoorkomingseenheid voorverlede Donderdag omstreeks 11:00, oënskynlik sonder die nodige visenteringslasbrief, by hul huis in Mikpunt opgedaag het. Sy was alleen tuis.
Hulle het die perseel deursoek en buite die huis op die grond glo ’n hoeveelheid dagga, wat los op die grond gelê het, gevind.
“Ek het herhaaldelik aan hulle gesê ek weet nie waar die dagga vandaan kom nie. Ek rook nie dagga nie.”
Sy het aan TygerBurger gesê dis moontlik die dagga is daar geplant, aangesien hulle ’n vete met ’n buurman het.
Volgens lt. kol. Theo Fisher van die Durbanville-polisie het die polisie se misdaadvoorkomingseenheid die perseel gaan deursoek nadat hulle ’n wenk ontvang het dat daar handel gedryf word met dagga vanaf die perseel.
Kapt. Marchell Rhode, woordvoerder van die Durbanville-polisie, het gesê die hoeveelheid dagga wat gevind is, is gelykstaande aan tussen 20 tot 30 stoppe – dus tussen 50 en 60 gram dagga.
Volgens Joëlle het een van die polisiebeamptes die dagga opgetel en in ’n koerant toegedraai en gesê “nou is dit ’n parcel”.
Hulle het haar op ’n klag van besit van dagga in hegtenis geneem. Sy is omstreeks 13:30 in die polisieselle toegesluit en was vir agt ure in die selle aangehou.
“Dit was tussen 17:00 en 18:00 toe ek besef ek is besig om in kraam te gaan en het teen die seldeur geslaan.
“Hulle het nie belanggestel om na die sonarfoto en CD met inligting van my ongebore baba te kyk nie, maar bly aandring op ’n kraamboek. Hoewel ek vir hulle gesê het ek is ’n privaat pasiënt en dat privaat pasiënte nie kraamboeke het nie, wou hulle my nie glo nie.
“Hulle het ook gesê my kinders is weg om my te boelie. My suster moes ons een dogter by die skool gaan oplaai en was nie seker by watter hek om haar te kry nie, maar die polisiebeampte het gesê my kinders is weg.”
Toe ’n ambulans eindelik opgedaag het, wou hulle haar inwendig ondersoek, maar sy het geweier. Die polisie het toe gedreig om haar in die sel te laat geboorte gee.
Eers toe sy gesê het sy gaan ’n klag indien dat sy mediese sorg geweier is, is sy na die Kraaifontein-daghospitaal geneem om vas te stel of sy wel in kraam is.
’n Polisiebeampte wat haar in die ambulans vergesel het, het volgens haar aan die ambulanspersoneel gesê sy is ’n “tikkop”.
Die polisiebeampte het ook gesê hy gaan haar “in die kop skiet as sy probeer vlug”.
By die hospitaal se kraamafdeling het hulle bevind “die baba se ‘kop is te klein’ dat ek in kraam kan wees, terwyl dit die baba se boudjies was, en ook dat die baba ‘spesiale sorg’ sal benodig – bedoelende dat dit ’n ‘tikbaba’ is,” het sy vertel.
Een verpleegpersoneellid het onder meer aan haar gesê sy hoop sy “pas die ene op”, “bedoelende dat ons ander drie kinders onder my suster se sorg geplaas is, omdat ek ’n drug addict en slegte ma is”, toe sy net gesê het haar suster kyk na hulle op ’n vraag waar hulle is terwyl sy aangehou word.
Lt. Kol. Theo Fisher van die Durbanville-polisie het gesê nadat die sonarfoto aan die stasiekommissaris getoon is, en die landdros aan diens by die Bellville-landroskantoor gekontak is, is ’n ambulans wel ontbied en die saak voorlopig van die rol geskrap.
Hul prokureur, Ian Murray, het gesê die paartjie oorweeg verdere stappe teen die Durbanville-polisie.
Hy het gesê hy het omstreeks 20:00 ’n oproep ontvang dat hulle sy hulp benodig, maar sy was reeds weg met die ambulans toe hy by die polisiekantoor aankom.
“Ek was met afsku vervul. Dit was ’n onwettige arrestasie aangesien hulle die perseel sonder ’n visenteringlasbief deursoek het. Geen dagga is op haar persoon gevind nie,” het hy gesê.
“Die Strafproseswet skryf alternatiewe maniere voor oor hoe mense voor die hof gedaag kan word. Dit was onnodig om sulke drastiese stappe te neem. Ons kon die baba en ma verloor het,” het hy gesê.
Fisher het aan TygerBurger gesê die polisie kan ’n verdagte in hegtenis neem as die hoeveelheid dagga ’n sekere perk oorskry.
Hy het gesê weens die groot hoeveelheid dagga, kon die verdagte nie net vrygelaat word en gewaarsku word om in die hof te verskyn nie.
Op navrae aan die Durbanville-gemeenskapspolisiëringsforum, het Denzil Smerdon, voorsitter, gesê “die polisie het ’n regsplig om op te tree waar daar oortree word”.
Smerdon het gesê “dis ongelukkig ook so dat daar deesdae ’n tendens is dat kriminele vroue of bejaardes misbruik om die gereg te probeer dwarsboom”.